CELEX: 32012D0767
Language: hu
Date: 2012-12-07 00:00:00
Title: 2012/767/EU: A Bizottság végrehajtási határozata ( 2012. december 7. ) a ragadós száj- és körömfájással foglalkozó uniós referencialaboratórium kijelöléséről és a 2006/393/EK határozat hatályon kívül helyezéséről (az értesítés a C(2012) 8901. számú dokumentummal történt)  EGT-vonatkozású szöveg

11.12.2012   
            
            
               HU
            
            
               Az Európai Unió Hivatalos Lapja
            
            
               L 337/54
            
         A BIZOTTSÁG VÉGREHAJTÁSI HATÁROZATA
   (2012. december 7.)
   a ragadós száj- és körömfájással foglalkozó uniós referencialaboratórium kijelöléséről és a 2006/393/EK határozat hatályon kívül helyezéséről
   (az értesítés a C(2012) 8901. számú dokumentummal történt)
   (EGT-vonatkozású szöveg)
   (2012/767/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a ragadós száj- és körömfájás elleni védekezésre irányuló közösségi intézkedésekről, valamint a 85/511/EGK irányelv és a 89/531/EGK és a 91/665/EGK határozat hatályon kívül helyezéséről és a 92/46/EGK irányelv módosításáról szóló, 2003. szeptember 29-i 2003/85/EK tanácsi irányelvre (1) és különösen annak 69. cikke (1) bekezdésére,
   mivel:
   
               (1)
            
            
               A 2003/85/EK irányelv a ragadós száj- és körömfájás kitörése esetén alkalmazandó minimális védelmi intézkedéseket, valamint az illetékes hatóságok és a gazdálkodó közösség betegséggel kapcsolatos tudatosságának és felkészültségének növelését célzó megelőző intézkedéseket ír elő.
            
         
               (2)
            
            
               A 2003/85/EK irányelv többek között előírja, hogy a ragadós száj- és körömfájásra vonatkozóan uniós referencialaboratóriumot kell kijelölni, amely elvégzi az említett irányelv XVI. mellékletében megállapított feladatokat és kötelezettségeket.
            
         
               (3)
            
            
               A Bizottság a tagállamokkal szorosan együttműködve pályázati eljárást folytatott le az uniós referencialaboratórium kiválasztása céljából, figyelembe véve a technikai és tudományos szakértelemre, valamint a személyzet szaktudására vonatkozó követelményeket.
            
         
               (4)
            
            
               A kiválasztási eljárás befejezését követően a 2006/393/EK bizottsági határozat (2)2006. június 7-től kezdődően ötéves időszakra kijelölte a nyertes laboratóriumot – a Biotechnology and Biological Sciences Research Council (BBSRC) által finanszírozott Állat-egészségügyi Intézet pirbrighti laboratóriumát (Institute for Animal Health, Pirbright Laboratory) – a ragadós száj- és körömfájást vizsgáló uniós referencialaboratóriumként.
            
         
               (5)
            
            
               A 2003/85/EK irányelv azt is előírja, hogy a Bizottság felülvizsgálja az uniós referencialaboratórium kijelölését annak fényében, hogy az uniós referencialaboratórium a XVI. mellékletben leírt feladatainak és kötelezettségeinek hogyan tett eleget.
            
         
               (6)
            
            
               Az értékelés, amelyet a Bizottság megindított, és 2011 áprilisában befejezett, arra a következtetésre jutott, hogy az Állat-egészségügyi Intézet pirbrighti laboratóriuma eleget tesz a 2003/85/EK irányelv XVI. mellékletében előírt, a ragadós száj- és körömfájást vizsgáló uniós referencialaboratórium számára előírt valamennyi feladatnak és kötelezettségnek, továbbá a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendelet (3) 32. cikke (2) és (4) bekezdésében az uniós referencialaboratóriumok számára előírt felelősségi köröknek.
            
         
               (7)
            
            
               Az említett laboratórium ragadós száj- és körömfájást vizsgáló uniós referencialaboratóriumként való kijelölését ezért határozatlan időre meg kell hosszabbítani.
            
         
               (8)
            
            
               Ezenkívül az Egyesült Királyság hivatalosan értesítette a Bizottságot, hogy az Állat-egészségügyi Intézet pirbrighti laboratóriuma jelenlegi neve Pirbright Institute.
            
         
               (9)
            
            
               Annak érdekében, hogy a ragadós száj- és körömfájást vizsgáló uniós referencialaboratórium tevékenységei megszakítás nélkül folytatódhassanak, helyénvaló, hogy az ebben a határozatban előírt intézkedések visszamenőlegesen, 2011. június 7-étől legyenek alkalmazandók.
            
         
               (10)
            
            
               Az uniós jogszabályok egyértelműsége és egyszerűsége érdekében ezért a 2006/393/EK határozat hatályát veszti, és helyébe ez a határozat lép.
            
         
               (11)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   (1)   A Bizottság kijelöli az egyesült királyságbeli Biotechnology and Biological Sciences Research Council (BBSRC) által támogatott Pirbright Institute-t a ragadós száj- és körömfájást vizsgáló uniós referencialaboratóriumként.
   (2)   Az (1) bekezdésben említett uniós referencialaboratórium feladatait és kötelezettségeit meghatározó szabályokat a 2003/85/EK irányelv XVI. melléklete állapítja meg.
   2. cikk
   A 2006/393/EK határozat hatályát veszti.
   A hatályon kívül helyezett határozatra történő hivatkozásokat az e határozatra történő hivatkozásokként kell értelmezni.
   3. cikk
   Ezt a határozatot 2011. június 7-től kell alkalmazni.
   4. cikk
   Ennek a határozatnak a tagállamok a címzettjei.
   
      Kelt Brüsszelben, 2012. december 7-én.
      
         
            a Bizottság részéről
         
         Tonio BORG
         
            a Bizottság tagja
         
      
   
   
      (1)  HL L 306., 2003.11.22., 1. o.
   
      (2)  HL L 152., 2006.6.7., 31. o.
   
      (3)  HL L 165., 2004.4.30., 1. o.